Broj: 711-I-214-P-417-17/22-20-19

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom neanonimne prijave mogućeg sukoba interesa protiv dužnosnika Ivana Marijančevića, općinskog načelnika Općine Selca**, na 156. sjednici, održanoj dana 27. siječnja 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Marijančevića, općinskog načelnika Općine Selca, zbog moguće povrede članka 7.** **točke c) ZSSI-a, u vezi s člankom 5. stavkom 1. ZSSI-a, koja proizlazi iz okolnosti da je prilikom stupanja u poslovni odnos Općine Selca s Obrtom „Škarpelin“ u vlasništvu ……………………., bratića dužnosnika, u razdoblju od 2015. do 2020. te s Građevinsko uslužnim obrtom „Koncul“, u vlasništvu …………….., bratića dužnosnika, u razdoblju od srpnja 2015. do 2021., a koji se poslovni subjekti mogu smatrati s dužnosnikom interesno povezanima, postupao protivno odredbama propisa koji uređuju postupak jednostavne (bagatelne) javne nabave.**
2. **Poziva se dužnosnik Ivan Marijančević da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Povjerenstvu je dana 27. ožujka 2017.g. pod brojem 711-U-1200-P-158/17-01-1 dostavljena neanonimna prijava moguće povrede ZSSI-a u kojoj se u bitnom navodi da se u Općini Selca ne poštuju zakonske norme te da za Općinu radove obavlja obrt „Građevinsko uslužni obrt „Koncul“ , u vlasništvu …………….. bratića dužnosnika, i to ne poštujući pravila javne nabave. Podnositelj prijave navodi da na području Općine postoje i drugi izvođači radova koji mogu izvoditi identične radove te upućuje kako je 10. prosinca 2015.g. već donesena odluka kojom je utvrđeno da je dužnosnik zlouporabio svoja prava i to upravo u odnosu na navedeni obrt, ali da očito izrečena sankcija nije polučila rezultate.

Nadalje, podnositelj navodi da osim navedenog bratića dužnosnika i drugi bratić, vlasnik obrta „Škarpelin“ obavlja zanatske radove za Općinu i to bez poštivanja odredbi javne nabave. U navedenoj prijavi navodi se i da je na sjednici Općinskog vijeća 23. prosinca 2016.g. vijećnik Denis Nižetić bio šesti nužni glas za izglasavanje općinskog proračuna te da je potom 2. siječnja 2017.g. isti postao zaposlenik Općine Selca bez provedenog javnog natječaja. Istoga dana zaprimljena je i dopuna prijave u kojoj se ponavljaju identični navodi.

Dana 29. studenog 2017.g. u Povjerenstvu je zaprimljena neanonimna prijava moguće povrede ZSSI-a pod brojem 711-U-7087-P-417/17-01-4 u kojoj je, između ostalog, u bitnom navedeno da dužnosnik pogoduje svojoj bližoj rodbini i to bez natječaja gospodinu ……………... i …………………… te da je vijećniku Denisu Nižetiću obećao posao u Općini za dizanje ruke pri izglasavanju proračuna.

S obzirom na da su obje zaprimljene prijave u određenom bitnom dijelu istovrsnog sadržaja te da se odnose na istog dužnosnika i da je Povjerenstvo javnopravno tijelo nadležno za vođenje oba postupka, isto je dana 26. srpnja 2018.g. donijelo Zaključak broj: 711-I-1056-P-158-17/18-02-16 kojim je spojilo navedene predmete u jedan postupak, koji se vodi pod brojem P-417/17.

Nadalje, dana 25. kolovoza 2021.g. Povjerenstvo je zaprimilo neanonimnu prijavu moguće povrede ZSSI-a pod brojem 711-I-4465-P-198/21-01-3 u kojoj se u bitnom navodi da dužnosnik posluje s obrtom „Kocul“ te da se ugovarani poslovi isplaćuju, i to u predujmovima. Također se navodi da postoji sumnja da je obrt „Koncul“ za Općinu obavljao poslove koji su trebali biti objedinjeni u jedan posao sukladno pravilima nabave, ali su rascjepkavani kako bi se posao sklapao izravnom pogodbom bez prikupljanja ponuda drugih subjekata.

S obzirom na navode iz navedene prijave, a koji su gotovo identični navodima iz ranijih prijava, Povjerenstvo je dana 14. rujna 2021.g. donijelo Zaključak broj 711-I-1460-P-198/21-02-17 kojim je spojilo navedeni predmet na već postojeći P-417/17.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Ivan Marijančević obnašao dužnost općinskog načelnika Općine Selca u mandatu 2013.g.-2017.g., zatim u mandatu 2017.g.-2021.g. i ponovno od 21. svibnja 2021.g. Stoga je Ivan Marijančević povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je od Općine Selca zatražilo podatak je li Denis Nižetić u mandatu 2013.-2017.g. obnašao javnu dužnost općinskog vijećnika Općine Selca te je li u radnom odnosu u Općini te ukoliko jest kada je stupio u radni odnos, je li proveden javni natječaj, kojim aktom je osnovano navedeno radno mjesto i je li odluku o njegovom primanju na radno mjesto donio općinski načelnik Ivan Marijančević.

Općina Selca odgovorila je na traženje Povjerenstva dopisom KLASA: 023-01/17-01/0023, URBROJ: 2104/07-03-01/17-01 od 22. prosinca 2017.g. u kojem navodi da se Denis Nižetić nalazi u radnom odnosu na određeno vrijeme unutar Jedinstvenog upravnog odjela Općine Selca kao službenik/viši stručni suradnik za komunalni sustav (upravitelj vlastitog pogona). Nadalje se u dopisu navodi da je isti primljen na radno mjesto putem javnog Oglasa za prijam u službu na određeno vrijeme od 16. prosinca 2016. (KLASA: 112-01/16-01/0008, URBROJ: 2104/07-03-01/16-01). Ističe se da je oglas javno objavljen pri Hrvatskom zavodu za zapošljavanje, budući da se prema članku 18. Zakona o lokalnim službenicima i namještenicima u lokalnoj i područnoj (regionalnoj) samoupravi oglas ne objavljuje u Narodnim novinama, ali je javno objavljen preko navedenog Zavoda, web stranicama općine i oglasnim pločama. Iznosi se da je Denis Nižetić bio jedini prijavljeni kandidat, da je odrađena propisana procedura testiranja, te je isti primljen u službu dana 2. siječnja 2017. godine, temeljem rješenja (KLASA: 112-01/17-01/0001, URBROJ: 2104/07-03-01/17-01), a da je radno mjesto na koje je primljen utvrđeno temeljem Pravilnika o unutarnjem redu Jedinstvenog upravnog odjela Općine Selca („Službeni glasnik Općine Selca“ broj 02/2013), kojeg je donijelo Općinsko vijeće 21. veljače 2013. godine.

U prilog očitovanju dostavljeni su Oglas za prijem u službu od 16. prosinca 2016. g., Odluka o imenovanju Povjerenstva za provođenje natječaja od 16. prosinca 2016., Poziv na prethodnu provjeru znanja i sposobnosti od 27. prosinca 2016., Zapisnik sa sjednice Povjerenstva od 27. prosinca 2016., Rješenje o prijemu u službu na određeno vrijeme od 2. siječnja 2017., Pravilnik o unutarnjem redu JUO-a Općine Selca (Sl. glasnik broj 02/13) te platna lista Denisa Nižetića za studeni 2017 godine.

Uvidom u dostavljenu dokumentaciju Povjerenstvo je utvrdilo da je predmetni natječaj za zapošljavanje proveden sukladno odredbama tada važećeg Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08 i 61/11) te da je Denis Nižetić kao jedini prijavljeni kandidat prisustvovao prethodnoj pisanoj i potom usmenoj provjeri znanja u kojima je ostvario iznimno dobre rezultate. Iz dostavljene dokumentacije također je razvidno da dužnosnik Ivan Marijančević nije sudjelovao u postupku zapošljavanja navedenog kandidata, odnosno da je postupak u cijelosti proveden od strane Povjerenstva za provedbu oglasa, a da je Rješenje o prijemu u službu doneseno od strane pročelnika upravnog odjela Općine Selca.

Isto tako, Povjerenstvo ističe kako nije utvrdilo niti interesnu povezanost dužnosnika Ivana Marijančevića s Denisom Nižetićem u smislu članka 4. stavka 5. ZSSI-a.

Slijedom navedenog, Povjerenstvo nije utvrdilo okolnosti koje bi upućivale da je dužnosnik Ivan Marijančević, vezano uz zapošljavanje vijećnika Denisa Nižetića u Općini Selca, počinio moguću povredu odredbi ZSSI-a.

Nadalje, u odnosu na navode iz prijava koje se odnose na poslovanje Općine Selca s obrtima „Škarpelin“ i „Koncul“, koja su u vlasništvu bratića dužnosnika Povjerenstvo je temeljem podataka od Ureda državne uprave u Splitsko-dalmatinskoj županiji, Matičnog ureda Supetar utvrdilo da su Ivan Marijančević i ………………. rođaci, točnije bratići po ocu.

Usporedbom OIB-a vlasnika obrta „Škarpelin“ i OIB-a …………………. dobivenog iz Matica utvrđeno je da se radi o istoj osobi odnosno da je vlasnik obrta „Škarpelin“ bratić dužnosnika.

Činjenicu srodstva dužnosnika Ivana Marijančevića i …………… Povjerenstvo je utvrdilo uvidom u Odluku Povjerenstva broj 711-I-1808-P-258/15-08-18 od 10. prosinca 2015.g. u kojoj je navedeno da se dužnosnik dopisom od 23. srpnja 2015.g. očitovao kako je ……………. njegov krvni srodnik u četvrtom stupnju, odnosno bratić po majci.

Povjerenstvo je radi provjere navoda iz prijava od Ureda za suzbijanje korupcije i organiziranog kriminaliteta, Odsjeka Split ( u daljnjem tekstu: USKOK Split) zatražilo podatke je li pokrenut postupak po kaznenoj prijavi protiv dužnosnika Ivana Marijančevića vezano za poslovanje Općine Selca s obrtima „Škarpelin“ i „Koncul“ u vlasništvu bratića dužnosnika te ukoliko jest u kojoj je fazi.

USKOK Split odgovorio je na traženje Povjerenstva navodeći da nakon provedenog kriminalističkog istraživanja nisu utvrdili postojanje osnovane sumnje u počinjenje kaznenih djela iz nadležnosti USKOK-a. U prilogu očitovanja USKOK Split dostavio je dokaze pribavljene tijekom kriminalističkog istraživanja, a koji se odnose na Kartice poslovnih partnera Općine Selca za 2015.g., 2016.g., 2017.g. vezano za poslovanje s obrtom „Koncul“ kao i račune ispostavljene od strane navedenog obrta Općini Selca.

Povjerenstvo je od Općine Selca zatražilo podatke je li Općina Selca, od 2015.g. nadalje, a za vrijeme mandata dužnosnika Ivana Marijančevića, općinskog načelnika Općine Selca, stupila u bilo kakve poslovne odnose s obrtom Koncul, vl. ……………., Bračka Cesta 5, Selca i obrtom Škarpelin, vl. ………………, Kala 7, Selca te ukoliko su navedeni poslovni odnosi postojali ili traju, koja je pravna osnova svakog pojedinog poslovnog odnosa, kad je poslovni odnos zasnovan i koliko je trajao, na temelju čije odluke je Općina Selca stupila u taj poslovni odnos i u kojem postupku je ta odluka donesena. Nadalje, zatražen je i podatak u slučaju da se radilo o poslovima nabave bagatelne vrijednosti (jednostavna nabava) radova/robe/usluga, na koji je način u svakom konkretnom slučaju pribavljena ponuda navedenog obrta (po javnom pozivu, po izravnom pozivu prema više ili samo jednom subjektu) i po kojoj pravnoj osnovi (odredbi općeg akta Općine Selca kojom je uređena jednostavna nabava) te koja je bila vrijednost nabave te kolika je pojedinačna i ukupna vrijednost svih ostvarenih poslova Općine Selca s navedenim obrtima u navedenom razdoblju.

Općina Selca dana 23. lipnja 2020.g. dostavila je očitovanje KLASA: 023-01/20-01/0008, URBROJ: 2104/07-03-01/20-02, navodeći da je Općina u razdoblju od 2015.-2020.g. povremeno stupala u poslovne odnose s oba obrta te da se radilo o uslugama tekućeg i investicijskog održavanja, uređenje poljskih i protupožarnih puteva, izgradnja manje zahtjevne (komunalne) infrastrukture, sanacija i čišćenja divljih odlagališta otpada i sl, a sve prema zahtjevima upućenima od strane komunalne službe. Nadalje, navodi se da je sva nabava izvršena u skladu s važećim Pravilnikom o provedbi postupaka jednostavne (bagatelne) nabave („Službeni glasnik Općine Selca“, broj 05/17).

Uvidom u dostavljene kartice poslovnih partnera za razdoblje od 2015.g. do 2020.g. Povjerenstvo je utvrdilo da je Općina Selca poslovala s obrtom „Škarpelin“ i „Koncul“ te da je na godišnjoj razini iznos svih poslova s obrtom „Koncul“ iznosio u 2015. g. 169.700,00 kn, u 2016.g. 111.650,00 kn, u 2017.g. 268.160,00 kn, u 2018. g. 281.800,00 kn, u 2019.g. 134.600,00 kn te u 2020.g. 67.850,00 kn, a s obrtom „Škarpelin“ u 2015.g. 27.100,00 kn, 2016.g. 21.900,00 kn, u 2017.g. 110.175,00 kn, u 2018.g. 9.000,00 kn, u 2019.g. 116.160,00 kn te u 2020.g. 37.500,00 kn.

Uvidom u Pravilnik o provedbi postupaka nabave bagatelne vrijednosti („Službeni glasnik Općine Selca“, broj 08/16) koji je donio općinski načelnik Ivan Marijančević, utvrđeno je da je člankom 5. propisano da se nabava radova roba i usluga procijenjene vrijednosti manje od 100.000,00 kuna provodi izdavanjem narudžbenice ili zaključivanjem ugovora s jednim subjektom po vlastitom izboru te da narudžbenicu potpisuje općinski načelnik ili druga osoba koju ovlasti, a ugovor općinski načelnik.

Člankom 6. istog Pravilnika propisano je da pripremu i provedbu postupaka javne nabave bagatelne vrijednosti jednake ili veće od 100.000,00 kuna provode ovlašteni predstavnici naručitelja koje imenuje općinski načelnik te određuje njihove obveze i ovlasti u tom postupku.

Člankom 9. istog Pravilnika propisano je da postupke nabave jednake ili veće vrijednosti od 100.000,00 kuna, a manje od 200.000,00 kuna za nabavu robe i usluga, odnosno od 500.000,00 kuna za radove naručitelj provodi pozivom na dostavu ponuda od najmanje tri gospodarska subjekta po vlastitom izboru.

Člankom 19. Pravilnika propisano je da narudžbenica obvezno sadrži podatke o vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu, odnosno dobavljaču. Ugovor obvezno sadrži podatke o ugovornim stranama koje zaključuju ugovor, mjestu zaključenja ugovora, predmetu ugovora, cijeni, roku i ostalim bitnim sastojcima ugovora sukladno Zakonu o obveznim odnosima i drugim posebnim zakonima. Evidencija ugovora iz ovog članka vodi se u Jedinstvenom upravnom odjelu.

Uvidom u Pravilnik o provedbi postupaka jednostavne (bagatelne) nabave („Službeni glasnik Općine Selca“, broj 05/17) koji je donio općinski načelnik Ivan Marijančević utvrđeno je da je člankom 7. Pravilnika propisano da se nabava roba, usluga, provedbe projektnih natječaja i radova procijenjene vrijednosti manje od 100.000,00 kuna provodi izdavanjem narudžbenice ili sklapanjem ugovora s jednim gospodarskim subjektom po vlastitom izboru.

Člankom 8. istog pravilnika propisano je da postupak javne nabave procijenjene vrijednosti jednake ili veće od 100.000,00 kuna, a manje od 200.000,00 kuna za nabavu roba, usluga i provedbu projektnih natječaja odnosno manje od 500.000,00 kuna za radove, naručitelj provodi slanjem Poziva na dostavu ponude najmanje tri gospodarska subjekta po vlastitom izboru na dokaziv način.

Povjerenstvo ističe kako iz dostavljenih kartica poslovnih partnera kao niti iz očitovanja Općine Selca nije utvrđeno na koji način je zasnovan poslovni odnos s obrtima „Škarpelin“ i „Koncul“ odnosno je li isti sklopljen temeljem izdavanja narudžbenice ili sklapanjem ugovora o obavljanju poslova za Općinu Selca.

Povjerenstvo je stoga od Općine Selca zatražilo i navedene podatke dopisom broj 711-I-1556-P-417-17/20-15-19 od 27. listopada 2020.g. koje je Općina Selca zaprimila dana 8. studenog 2020.g. te požurnicom broj 711-I-76-P-417-17/21-16-19 od 12. siječnja 2021.g koju je Općina Selca zaprimila 14. siječnja 2021.g., međutim, na navedeno traženje Povjerenstva nije odgovoreno.

Dana 20. listopada 2021.g., Povjerenstvo je nakon primitka prijave broj 711-I-4465-P-198/21-01-3 od 25. kolovoza 2021.g. od Općine Selca zatražilo podatke Općine Selca o poslovanju s obrtom „Koncul“ i u 2021.g. kao i dostavu ranije zatraženih podataka. Općina Selca zaprimila je navedeni dopis Povjerenstva dana 25. listopada 2021.g., međutim, nije odgovorila na traženje Povjerenstva.

Povjerenstvo ističe kako je odlukom broj 711-I-1808-P-258/15-08-18 od 10. prosinca 2015.g. dužnosniku Ivanu Marijančeviću utvrđena povreda članka 7. c) ZSSI-a budući da je isti donošenjem odluke o stupanju Općine Selca u poslovne odnose izravnom pogodbom s obrtom „Koncul“, u vlasništvu njegovog bratića, postupio protivno odredbama Upute za nabavu robe, usluga i radova do propisanih vrijednosti Općine Selca („Službeni glasnik Općine Selca“, broj 02/2014) te time zlouporabio posebna prava dužnosnika.

U obrazloženju navedene odluke, između ostalog, stoji kako je iz dostavljenih preslika narudžbenica i računa proizašlo da su određeni poslovi od strane Općine Selca definirani jednom narudžbenicom u cijelosti, a da je pritom za pojedine poslove u istoj narudžbenici ispostavilo više računa pojedinačne vrijednosti manje od 20.000,00 kuna, ali ukupne vrijednosti veće od 20.000,00 kuna, budući da je člankom 10. Upute za bagatelnu javnu nabavu bilo propisano da je do 20.000,00 kuna dovoljno prikupiti samo jednu ponudu, dok je prema članku 11. istih uputa za bagatelnu nabavu od 20.000,00 do 70.000,00 kuna bilo potrebno prikupiti tri ponude.

Povjerenstvo ističe kako je iz dostavljenih kartica poslovnih partnera odnosno iz ulaznih računa Općine Selca razvidno da od 2015. godine nadalje postoji kontinuirano poslovanje s oba obrta koji obavljaju niz pojedinačnih radova i usluga za Općinu u vrijednostima do 100.000,00 kuna, no da ukupna vrijednost navedenih radova i usluga na godišnjoj razini za određene godine iznosi više od 100.000,00 kuna. Slijedom navedenoga se pojavljuje osnovana sumnja u cijepanje nabave na više postupaka vrijednosti manje od 100.000,00 kuna kako bi se zatražila ponuda od (samo) jednog gospodarskog subjekta te kako bi se pogodovalo s dužnosnikom povezanim osobama.

Povjerenstvo stoga ističe kako je u daljnjem tijeku postupka potrebno pribaviti narudžbenice ili ugovore sklopljene s navedenim obrtima, budući da se jedino usporedbom izdanih narudžbenica ili ugovora i ispostavljenih računa po narudžbenicama može utvrditi je li dužnosnik i nakon donošenja odluke Povjerenstva od 10. prosinca 2015.g. donosio odluke o sklapanju poslova suprotno važećim odredbama Pravilnika o javnoj nabavi Općine Selca.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom navedenog, Povjerenstvo pokreće postupak za odlučivanje o sukobu interesa protiv dužnosnika Ivana Marijančevića, općinskog načelnika Općine Selca, zbog moguće povrede članka 7. točke c) ZSSI-a, u vezi s člankom 5. stavkom 1. ZSSI-a, koja proizlazi iz okolnosti da je prilikom stupanja u poslovni odnos Općine Selca s Obrtom „Škarpelin“, u vlasništvu ………………….., bratića dužnosnika, u razdoblju od 2015. do 2020. te s Građevinsko uslužnim obrtom „Koncul“, u vlasništvu …………….., bratića dužnosnika, u razdoblju od srpnja 2015. do 2021., a koji se poslovni subjekti mogu smatrati s dužnosnikom interesno povezanima, postupao protivno odredbama propisa koji uređuju postupak jednostavne (bagatelne) javne nabave.

Sukladno članku 39. stavka 3. ZSSI-a poziva se dužnosnik Ivan Marijančević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Ivan Marijančević, osobnom dostavom
2. Objava na internetskoj stranici Povjerenstva
3. Pismohrana